[Video] Boot, waterponie binne agt minute gesteel | Maroela Media
[Video] Boot, waterponie binne agt minute gesteel
Booswigte wat hulle Donderdagmiddag by 'n boothandelaar naby Vereeniging as klante voorgedoen het, het vermoedelik die volgende oggend vroeg teruggekeer en binne agt minute met 'n boot en waterponie op die vlug geslaan.
Andre van Helsdingen, eienaar van Sensation Boats & Living, het aan Maroela Media gesê die inbraak het omstreeks 02:00 Vrydagoggend by die vertoonlokaal op die R59 tussen Alberton en Vereeniging gebeur. Beeldmateriaal wys hoe die verdagtes vinnig te werk gaan om die vertoonlokaal oop te breek en die boot en waterponie aan hul voertuie te haak.
"Hierdie mense het presies geweet wat hulle hier kom doen en wat hulle kom steel. Hulle het spesifiek gekom om daardie boot en jetski te steel," het Van Helsdingen gesê. Hy het gesê op die beeldmateriaal kan gesien word hoe die rowers 'n kabel om die valhek van die perseel bind en die hek afruk met 'n motor. Daarna bind die rowers ook 'n kabel om die ysterstawe voor die glasdeur van die vertoonlokaal en ruk dit ook met 'n voertuig af.
"Jy kan sien hoe hulle die glasdeure van die lokaal oopbreek en oopstoot, voordat hulle direk na die waterponie stap, dit uit die lokaal sleep en buite aan 'n voertuig haak. Daarna stap hulle terug en sleep die boot na die deur toe, waar hulle dit aan 'n tweede wegkommotor haak. Hulle is binne agt minute in en uit," het hy gesê.
Die boot en waterponie is altesaam ongeveer R875 000 werd.
Volgens Van Helsdingen het die vertoonlokaal en fabriek daaragter 'n alarmstelsel, maar die alarm het nie afgegaan nie. "Die alarm werk deur hitte waar te neem. Ek vermoed die rowers was so dik aangetrek, dat die stelsel nie hulle liggaamshitte waargeneem het nie," het hy gesê.
Hy het verduidelik die boot wat gesteel is, is spesiaal vir 'n klant gebou en daarom baie uniek. "Ek sal die boot onmiddellik herken as ek dit sien," het hy gesê.
Die woordvoerder van die Meyerton-polisiestasie kon nie Maandagmiddag vir kommentaar bereik word nie. Van Helsdingen het gesê sover hy weet is niemand nog in hegtenis geneem nie.
Foto's volg onder die video.
Posted by Sensation Boats & Living on Friday, July 29, 2016
'Terreur-tweeling' voer aan hulle wou emigreer
[Verkiesing] ANC wil steun in Vrystaat vergroot
Andre, jy sal baie vinnig vir jou 'n beter alarmstelsel en sekuriteit by jou besigheid moet aanbring.
Goeie Genade … Yip, weereens bewys dat 'n SLOT net earlike mense buite hou!!
As daar gesteel wil word, gaan bitter min dit vir jou moeilik maak!
Maar gaan ondersoek instel eerstens by die persoon wat die bestelling vir die spesifieke boot geplaas het…
Hierdie video-beelde is nie deur 'n sekuriteits kamera afgeneem nie. Iemand het duidelik die kamera vasgehou. Wie was dit?
Die booswigte gaan alles doen om die boot en waterponie onherkenbaar te maak.
Ek het n elektroniese chip in my boot laat insit en net ek en die fabrikant weet waar dit sit dus sou iemand my boot steel dan skakel die track en trace sisteem in d.m.v GPS.